*Projekts*

**Informatīvais ziņojums "Nozaru administratīvo pārkāpumu kodifikācijas ieviešanas sistēmas īstenošana"**

Informatīvais ziņojums "Nozaru administratīvo pārkāpumu kodifikācijas ieviešanas sistēmas īstenošana" (turpmāk – informatīvais ziņojums) ir izstrādāts atbilstoši Ministru kabineta 2018. gada 18. decembra sēdes protokola Nr. 60 98. § "Informatīvais ziņojums "Nozaru administratīvo pārkāpumu kodifikācijas ieviešanas sistēmas īstenošana"" 6. punktā noteiktajam uzdevumam, proti, Tieslietu ministrijai sagatavot un tieslietu ministram līdz 2020. gada 1. martam noteiktā kārtībā iesniegt izskatīšanai Ministru kabinetā informatīvo ziņojumu.

**Nozaru administratīvo pārkāpumu kodifikācijas ieviešanas sistēmas**

**īstenošanas gaita**

Atbilstoši informatīvā ziņojuma "Nozaru administratīvo pārkāpumu kodifikācijas ieviešanas sistēma", kas tika pieņemts zināšanai Ministru kabineta 2014. gada 22. aprīļa sēdē (prot. Nr. 24 26. §), (turpmāk – kodifikācijas ieviešanas ziņojums) 2. pielikumā minētajam ministrijām (institūcijām) bija jāizstrādā 120 nozaru administratīvo pārkāpumu kodifikācijas likumprojekti (turpmāk – likumprojekti) līdz 2016. gada 31. decembrim.

Atbilstoši informatīvā ziņojuma "Nozaru administratīvo pārkāpumu kodifikācijas ieviešanas sistēmas īstenošana", kas tika pieņemts zināšanai Ministru kabineta 2016. gada 13. decembra sēdē (prot. Nr. 68 67. §), (turpmāk – pirmais kodifikācijas īstenošanas ziņojums) pielikumā minētajam ministrijām (institūcijām) līdz 2017. gada 1. septembrim bija vēl jāizstrādā 41 likumprojekts no iepriekš minētajiem 120 likumprojektiem.

Savukārt atbilstoši informatīvā ziņojuma "Nozaru administratīvo pārkāpumu kodifikācijas ieviešanas sistēmas īstenošana", kas tika pieņemts zināšanai Ministru kabineta 2018. gada 18. decembra sēdē (prot. Nr. 60 98. §), (turpmāk – otrais kodifikācijas īstenošanas ziņojums) pielikumā minētajam ministrijām (institūcijām) līdz 2019. gada 1. martam bija vēl jāizstrādā 15 likumprojekti no iepriekš minētajiem 120 likumprojektiem.

Līdz šim brīdim Tieslietu ministrijas izveidotajā Latvijas Administratīvo pārkāpumu kodeksa pastāvīgajā darba grupā (turpmāk – darba grupa) ir izskatīti visi likumprojekti, izņemot likumprojektu "Brīvības pieminekļa un Rīgas Brāļu kapu likums" (Saeimas reģ. Nr. 39/Lp13), jo izskatīšanai Saeimā to iesniedza Saeimas Izglītības, kultūras un zinātnes komisija.

Darba grupa, izskatot kodifikācijas ieviešanas ziņojuma 2. pielikumā, pirmajā kodifikācijas īstenošanas ziņojuma pielikumā un otrajā kodifikācijas īstenošanas ziņojuma pielikumā minētos likumprojektus, konstatēja, ka likumprojektu izstrādātāji ne vienmēr ievēro kodifikācijas ieviešanas ziņojumā, pirmajā kodifikācijas īstenošanas ziņojumā un otrajā kodifikācijas īstenošanas ziņojumā ietvertās likumprojektu izstrādāšanas rekomendācijas, tādēļ tiek pieļautas vienveidīgas kļūdas. Līdz ar to Tieslietu ministrija atkātoti vērš uzmanību uz sekojošo:

1. izstrādājot likumprojektus, nepieciešams izvērtēt **Latvijas Administratīvo pārkāpumu kodeksā (turpmāk – kodekss) paredzēto administratīvo pārkāpumu atbilstību Ministru kabineta 2013. gada 4. februāra rīkojuma Nr. 38 "Par Administratīvo sodu sistēmas attīstības koncepciju" 3. punktā noteiktajiem kritērijiem**, t.i.,

1) nodarījuma bīstamība (proti, vai kodeksā noteiktie administratīvie pārkāpumi ir uzskatāmi par bīstamiem un līdz ar to saglabājama administratīvā atbildība; vai kodeksā noteiktie administratīvie pārkāpumi nav uzskatāmi par bīstamiem un līdz ar to nav saglabājama administratīvā atbildība);

2) sabiedriskais kaitīgums (proti, vai kodeksā noteiktie administratīvie pārkāpumi aizskar sabiedriskās intereses tādā mērā, ka nepieciešams saglabāt kodeksā esošos administratīvos sodus par tiem; vai kodeksā noteiktie administratīvie pārkāpumi neaizskar sabiedriskās intereses tādā mērā, ka būtu nepieciešams saglabāt kodeksā esošos administratīvos sodus par tiem);

3) nodarījuma sekas (proti, vai nodarījuma sekas ir uzskatāmas par būtiskām un līdz ar to nepieciešams saglabāt kodeksā paredzēto administratīvo atbildību; vai nodarījuma sekas ir uzskatāmas par nebūtiskām un līdz ar to nav nepieciešams saglabāt kodeksā paredzēto administratīvo atbildību);

4) nodarījuma aktualitāte (proti, vai kodeksā noteiktie administratīvie pārkāpumi nav novecojuši; vai, izvērtējot pēdējo triju gadu statistikas datus, faktiski tiek piemēroti kodeksā noteiktie administratīvie sodi);

5) nodarījuma attiecināmība uz publiski tiesiskajām attiecībām (proti, vai kodeksā noteiktie administratīvie sodi ir paredzēti par civiltiesisku saistību pārkāpšanu un līdz ar to nav saglabājami; vai kodeksā noteiktie administratīvie sodi, kas uzskatāmi par valsts iejaukšanos civiltiesiskajās attiecībās, ir attaisnojami, jo aizskar būtiskas sabiedriskās intereses (piemēram, darba tiesībās, patērētāju aizsardzības tiesībās) un līdz ar to saglabājami u. tml.);

2. **likumprojektos ir aizliegts paredzēt administratīvos sodus par administratīvā akta labprātīgu neizpildīšanu**. Proti, ja lieta uzsākta administratīvā procesa ietvaros, tad šī procesa ietvaros tā arī ir jāpabeidz. Administratīvā procesa likuma astotajā sadaļā ir noteikta administratīvā akta izpildes kārtība, tai skaitā piespiedu izpildes kārtība. Līdz ar to gan šajā administratīvajā procesā izdotais administratīvais akts, gan tā izpildē veiktās faktiskās darbības ir pakļautas administratīvo tiesu kontrolei un veido vienu saturiski un loģiski vienotu procesu.

Savukārt, ja brīdī, kad administratīvais akts netiek labprātīgi izpildīts, tiek uzsākts administratīvo pārkāpumu process, tad par vieniem un tiem pašiem faktiskajiem apstākļiem ir uzsākti divi dažādi procesi, kas pakļauti dažādu tiesu jurisdikcijai. Turklāt administratīvā pārkāpuma lietas ierosināšana par administratīvā akta neizpildi nenodrošina to, ka administratīvais akts tiks izpildīts. Persona var piekrist samaksāt administratīvo sodu, bet tik un tā atteikties labprātīgi izpildīt administratīvo aktu. Minēto iemeslu dēļ nevar veidot tādus administratīvo pārkāpumu sastāvus, kuru objektīvā puse izpaužas kā iestādes iepriekš izdota administratīvā akta nepildīšana;

3. izstrādājot likumprojektus, nepieciešams **ievērot administratīvā akta izdošanas prioritātes principu**, proti, ja ir nepieciešams panākt, lai persona izpilda noteiktas normatīvajos aktos paredzētas prasības, prioritāte ir administratīvā akta izdošanai ar pienākumu atbilstošā termiņā novērst neatbilstības un izpildīt prasības.

Savukārt tajos gadījumos, kad nepieciešams reaģēt uz kādu personas izdarītu pārkāpumu, kurš vairs nav novēršams (piemēram, ir jau iestājušās tā materiālās sekas, vai rīcība ir neatgriezeniska un ar augstu bīstamības pakāpi, kā ceļu satiksmes noteikumu pārkāpumos), prioritāte ir administratīvā soda piemērošanai.

Turklāt jāņem vērā tas, ka privātpersonai pakļaušanās normatīvo aktu prasībām ir saistīta ar zināmiem finansiālajiem izdevumiem. Ja privātpersonai tiek piemērots administratīvais sods, tad zināmā mērā soda izpilde attālina personu no normatīvo aktu prasību izpildes, jo pieejamie finanšu līdzekļi tiek novirzīti soda samaksai, nevis neatbilstību novēršanai. Tādējādi ir jāvērtē, vai soda piemērošana neattālina no mērķa panākt normatīvā akta prasību izpildi.

Tieslietu ministrija informē, ka lielākā daļa ministriju (institūciju) jau ir veikušas iepriekš minēto izvērtējumu, izstrādājot likumprojektus. Līdz ar to likumos netiek pārņemts identisks kodeksa attiecīgajās normās ietvertais regulējums.

Tā, piemēram, 2019. gada 21. novembrī pieņemtajā likumā "Grozījumi Patērētāju tiesību aizsardzības likumā" nav paredzēta administratīvā atbildība par patērētāju kreditēšanas pakalpojumu sniegšanu, pārkāpjot speciālajā atļaujā (licencē) minētos nosacījumus, proti, Patērētāju tiesību aizsardzības centrs turpmāk pieņems attiecīgus lēmumus Administratīvā procesa likumā noteiktajā kārtībā.

Savukārt 2019. gada 24. oktobrī pieņemtajā likumā "Grozījumi Ugunsdrošības un ugunsdzēsības likumā" nav paredzēta administratīvā atbildība par formāla rakstura ugunsdrošības prasību pārkāpumiem. Piemēram, Ugunsdzēsības aparātu uzskaites žurnālā nav norādīts ugunsdzēsības aparātu nākamās pārbaudes datums, Iekšējā ugunsdzēsības ūdensvada ugunsdzēsības krānu pārbaudes žurnālā nav norādīta informācija par ugunsdzēsības krānu darba stāvokli vai Ugunsaizsardzības sistēmas tehniskās apkopes un remontdarbu uzskaites žurnālā nav reģistrētas tehniskās apkopes un remontdarbi. Šādus formāla rakstura ugunsdrošības prasību pārkāpumus Valsts ugunsdzēsības un glābšanas dienesta amatpersona norādīs administratīvajā aktā un noteiks to novēršanas termiņu. Savukārt administratīvā akta izpilde tiks nodrošināta Administratīvā procesa likumā noteiktajā kārtībā.

Šobrīd spēkā esošajā kodeksa 179. panta otrajā un trešajā daļā ir paredzēta administratīvā atbildība par atbilstības ugunsdrošības prasībām nenodrošināšanu Valsts ugunsdzēsības un glābšanas dienesta noteiktajā termiņā, kā arī par Valsts ugunsdzēsības un glābšanas dienesta amatpersonas lēmuma apturēt vai ierobežot būves, tās daļas vai iekārtas ekspluatāciju, būvdarbus vai produkcijas laišanu tirgū nepildīšanu. Minētie administratīvie pārkāpumi izpaužas kā Valsts ugunsdzēsības un glābšanas dienesta izdoto administratīvo aktu neizpilde. Līdz ar to 2019. gada 24. oktobrī pieņemtajā likumā "Grozījumi Ugunsdrošības un ugunsdzēsības likumā" netiek paredzēta administratīvā atbildība par Valsts ugunsdzēsības un glābšanas dienesta izdoto administratīvo aktu nepildīšanu. Valsts ugunsdzēsības un glābšanas dienesta izdoto administratīvo aktu izpilde tiks nodrošināta Administratīvā procesa likuma ietvaros.

Turklāt, veicot iepriekš minēto izvērtējumu, tika konstatēts, ka atsevišķos gadījumos nav nepieciešams izdarīt grozījumus likumos, kas minēti kodifikācijas ieviešanas ziņojuma 2. pielikumā (piemēram, Kredītiestāžu likumā, Zemes ierīcības likumā), bet atsevišķos gadījumos tika konstatēts, ka nepieciešami grozījumi vēl citos likumos, kas nav minēti kodifikācijas ieviešanas ziņojuma 2. pielikumā (piemēram, Latvijas Republikas Zemessardzes likumā, Autoceļu lietošanas nodevas likumā, Kredītinformācijas biroju likumā, Enerģijas dzērienu aprites likumā, likumā "Par Latvijas valsts ģerboni"). Arī šie likumprojekti tika izskatīti darba grupā.

Līdz ar to šobrīd ir paredzēts, ka administratīvās atbildības regulējums tiks paredzēts 124 likumos.

Savukārt gadījumā, ja nākotnē ministrijas (institūcijas) konstatēs, ka nepieciešams izstrādāt jaunus administratīvo pārkāpumu sastāvus, būs jāveic iepriekš minētais administratīvās atbildības regulējuma izvērtējums.

Tieslietu ministrija informē, ka atbilstoši kodifikācijas ieviešanas ziņojuma 2. pielikumā minētajam, lielākā daļa administratīvo pārkāpumu informācijas sniegšanas jomā un amatpersonu likumīgo prasību nepildīšanas vai amatpersonu darbības traucēšanas jomā ir jāparedz likumprojektā "Administratīvo sodu likums par pārkāpumiem pārvaldes, sabiedriskās kārtības un valsts valodas lietošanas jomā" (Saeimas reģ. Nr. 342/Lp13) (piemēram, kodeksa 110.4, 113., 116.4, 175., 175.1, 175.2, 175.9, 175.10, 179.3 un 202.1 pants), tomēr darba grupā tika konstatēts, ka vairākos likumprojektos ir paredzēti vēl citi līdzīgi administratīvie pārkāpumi informācijas sniegšanas jomā un amatpersonu likumīgo prasību nepildīšanas vai amatpersonu darbības traucēšanas jomā, bet tie tiek atšķirīgi formulēti (piemēram, kodeksa 45.2, 110.5 un 146.5 pantā).

Līdz ar to darba grupā tika nolemts, ka **visi administratīvie pārkāpumi informācijas sniegšanas jomā un amatpersonu likumīgo prasību nepildīšanas vai amatpersonu darbības traucēšanas jomā ir jāparedz vienā likumprojektā, proti, Tieslietu ministrijas izstrādātajā likumprojektā "Administratīvo sodu likums par pārkāpumiem pārvaldes, sabiedriskās kārtības un valsts valodas lietošanas jomā"** (Saeimas reģ. Nr. 342/Lp13).

Ievērojot minēto, kā arī atbilstoši Ministru kabineta 2018. gada 18. decembra sēdes protokola Nr. 60 98. § "Informatīvais ziņojums "Nozaru administratīvo pārkāpumu kodifikācijas ieviešanas sistēmas īstenošana"" 5. punktā noteiktajam uzdevumam (proti, atbildīgajām ministrijām (institūcijām) līdz 2019. gada 15. janvārim izvērtēt to kompetencē esošajos likumprojektos ietvertos administratīvos pārkāpumus, un gadījumā, ja tiek konstatēts, ka šajos likumprojektos ir ietverti administratīvie pārkāpumi informācijas sniegšanas jomā un amatpersonu likumīgo prasību nepildīšanas vai amatpersonu darbības traucēšanas jomā, informēt par to Tieslietu ministriju), Tieslietu ministrija attiecīgos administratīvos pārkāpumus ietvēra likumprojektā "Administratīvo sodu likums par pārkāpumiem pārvaldes, sabiedriskās kārtības un valsts valodas lietošanas jomā" (Saeimas reģ. Nr. 342/Lp13).

**Turpmākā nozaru administratīvo pārkāpumu kodifikācijas ieviešanas sistēmas īstenošanas gaita**

Administratīvās atbildības likums tika pieņemts 2018. gada 25. oktobrī, un tas stāsies spēkā 2020. gada 1. jūlijā. Līdz ar to arī visiem likumprojektiem ir jāstājas spēkā 2020. gada 1. jūlijā.

Atbilstoši Ministru kabineta 2019. gada 26. novembra sēdes protokola Nr. 55 38. § "Likumprojekts "Grozījums Administratīvās atbildības likumā"" 4. punktā noteiktajam uzdevumam visām ministrijām līdz 2020. gada 31. janvārim bija jāiesniedz izskatīšanai Ministru kabinetā trūkstošie likumprojekti vai attiecīgi jāinformē Tieslietu ministrija, ja administratīvās atbildības regulējums nav nepieciešams.

Šobrīd visi trūkstošie likumprojekti ir izsludināti Valsts sekretāru sanāksmē, bet ne visi likumprojekti ir iesniegti izskatīšanai Ministru kabinetā. Proti, šobrīd nav iesniegts izskatīšanai Ministru kabinetā likumprojekts, kas paredz grozījumus likumā "Par koku un apaļo kokmateriālu uzskaiti darījumos" (par likumprojekta virzību atbild Zemkopības ministrija).

Savukārt Ministru kabinetā nav izskatīti šādi likumprojekti:

1) grozījumi likumā "Par īpaši aizsargājamām dabas teritorijām" (par likumprojekta virzību atbild Vides aizsardzības un reģionālās attīstības ministrija);

2) grozījumi likumā "Par piesārņojumu" (par likumprojekta virzību atbild Vides aizsardzības un reģionālās attīstības ministrija);

3) grozījumi likumā "Par zemes dzīlēm" (par likumprojekta virzību atbild Vides aizsardzības un reģionālās attīstības ministrija);

4) grozījumi Sugu un biotopu aizsardzības likumā (par likumprojekta virzību atbild Vides aizsardzības un reģionālās attīstības ministrija);

5) Prostitūcijas ierobežošanas likums (par likumprojekta virzību atbild Iekšlietu ministrija);

6) grozījumi Politisko organizāciju (partiju) finansēšanas likumā (par likumprojekta virzību atbild Korupcijas novēršanas un apkarošanas birojs);

7) grozījumi likumā "Par koku un apaļo kokmateriālu uzskaiti darījumos" (par likumprojekta virzību atbild Zemkopības ministrija).

Neskatoties uz iepriekš minēto, tiek turpināta šo likumprojektu tālāka virzība, proti, šie likumprojekti tiek saskaņoti ar iesaistītajām ministrijām (institūcijām), izskatīti Valsts sekretāru sanāksmēs u.tml., bet pēc tam tie tiks izskatīti Ministru kabinetā un iesniegti izskatīšanai Saeimā. Līdz ar to šobrīd nav nepieciešams paredzēt ministrijām (institūcijām) citus uzdevumus, kas saistīti ar likumprojektu tālāku virzību.

Savukārt likumprojektu, kas jau ir iesniegti izskatīšanai Saeimā, tālāku virzību nodrošina atbildīgās ministrijas (institūcijas), lai tie tiktu pieņemti un stātos spēkā vienlaikus ar Administratīvās atbildības likumu.

Pašreizējie likumprojektu virzības statistikas dati ir šādi:

|  |  |
| --- | --- |
| **Likumprojektu skaits** | **Likumprojektu virzība** |
| **124** | likumprojekti, kuros paredzēts ietvert administratīvās atbildības regulējumu |
| **117** | likumprojekti, kas iesniegti vai drīz tiks iesniegti izskatīšanai Saeimā |
| **113** | likumprojekti, kas iesniegti izskatīšanai Saeimā |
| **88** | likumprojekti, kas pieņemti vai drīz tiks pieņemti Saeimā, no tiem:87 likumi ir pieņemti un izsludināti;1 likumprojekts tiks drīz pieņemts, jo ir izskatīts pirms trešā lasījuma un atbalstīts Saeimas Aizsardzības, iekšlietu un korupcijas novēršanas komisijas 2020. gada 12. februāra sēdē |
| **4** | likumprojekti, kas drīz tiks iesniegti izskatīšanai Saeimā:1 likumprojekta virzība Saeimā tika atbalstīta Ministru kabineta 2020. gada 11. februāra sēdē3 likumprojektu virzība Saeimā tiks atbalstīta Ministru kabineta 2020. gada 18. februāra sēdē |
| **7** | likumprojekti, kas ir izsludināti Valsts sekretāru sanāksmē, nav izskatīti Ministru kabinetā un nav iesniegti izskatīšanai Saeimā |

Ministru prezidenta biedrs,

tieslietu ministrs Jānis Bordāns